Kampa Multecîyan a Şehîd Rustem Cûdî (Mexmûr) 63 roj ê hetê hukmatê Başûrê Kurdistanî ra ameye tecrîdkerdene.Rexne û razînêbîyayîşî bibê zî hukmatê Herêma Kurdistanî hema zî semedê ambargoyî eşkera nêkerd.
Rîyê tecrîdê giranî ra nêweşî nêşkenî şirê nêweşxaneyî, karkerî zî nêşkenî karê xo bikê. Coka eşkera ya ke ambargo û tecrîd kampa Mexmûrî de bibo semedê meseleyanê giranan ê merdimî. Seba wedartişê derûdorgirewtişî Mayê Haştîye yê Kampa Multecîyan ê Şehîd Rustem Cûdî binê şert û mercanê zoran de zî 23 rojan ra nata verê bendê kontrolî yê asayîşê PDK'yî yê mabênê Hewlêr û Mexmûrî de çalakîye de yê. Mayê Haştîye yê Mexmûrî şewe û roja xo uca derbas kenî. Heta nika îdarekarê hukmatê Herêma Kurdistanî cewabêk nêda mayan. Mayê Haştîye zî vanê kenê ke heta ke tecrîd nêqedo, ê do çalakîya xo rê dewam bikê.
